16 Οκτωβρίου, 2024

**ΔΕΛΤΙΟ ΤΥΠΟΥ**

###### ΑΝΑΒΟΛΗ ΣΤΗΝ ΗΜΕΡΟΜΗΝΙΑ ΔΗΜΟΣΙΟΠΟΙΗΣΗΣ ΤΩΝ ΣΤΟΙΧΕΙΩΝ ΓΙΑ ΤΙΣ ΑΔΕΙΕΣ ΟΙΚΟΔΟΜΗΣ ΓΙΑ ΤΟΝ ΙΟΥΛΙΟ 2024

Η Στατιστική Υπηρεσία ανακοινώνει ότι η προγραμματισμένη για σήμερα δημοσιοποίηση των στατιστικών στοιχείων για τις άδειες οικοδομής που εκδόθηκαν κατά τον Ιούλιο 2024 αναβάλλεται μέχρι νεοτέρας. Η αναβολή καθίσταται αναγκαία λόγω τεχνικών και διαδικαστικών καθυστερήσεων που προέκυψαν κατά τη μεταφορά από την 1η Ιουλίου 2024 της αρμοδιότητας έκδοσης αδειών οικοδομής από τους δήμους και τις επαρχιακές διοικήσεις στους νεοσύστατους Επαρχιακούς Οργανισμούς Αυτοδιοίκησης (ΕΟΑ) και τη λειτουργία του ολοκληρωμένου πληροφοριακού συστήματος «Ιππόδαμος».

Παράλληλα, έχουν διαπιστωθεί σημαντικές ελλείψεις και αδυναμίες στην καταχώρηση των απαραίτητων στοιχείων στο σύστημα «Ιππόδαμος», με αποτέλεσμα να μην μπορούν να παραχθούν τα αναγκαία στατιστικά στοιχεία για τις εκδοθείσες άδειες οικοδομής έγκαιρα και με ακριβή και αξιόπιστο τρόπο.

Η Στατιστική Υπηρεσία, σε συνεργασία με το Υπουργείο Εσωτερικών και τους ΕΟΑ, καταβάλλει κάθε προσπάθεια για να εξασφαλίσει τις απαραίτητες πληροφορίες και προσβλέπει ότι εντός των επόμενων λίγων εβδομάδων θα είναι σε θέση να ξεκινήσει και πάλι την τακτική δημοσιοποίηση των μηνιαίων αυτών στατιστικών στοιχείων.

Οι ενδιαφερόμενοι καλούνται όπως ενημερώνονται για τις νέες ημερομηνίες δημοσιοποίησης μέσω του [Ημερολογίου Ανακοινώσεων](https://www.cystat.gov.cy/el/AnnouncementList) στη διαδικτυακή πύλη της Στατιστικής Υπηρεσίας.